b"\n_START_ARTICLE_\nMuirfield\n_START_PARAGRAPH_\nMuirfield er en privat ejet linksgolfbane, som er hjemsted for The Honourable Company of Edinburgh Golfers. Banen ligger i Gullane, East Lothian, Skotland med udsigt over Firth of Forth. Banen blev anlagt i 1891, da The Honourable Company of Edinburgh Golfers flyttede fra Musselburgh Links. Old Tom Morris designede den nye bane. Den er blevet modificeret og opdateret flere gange, is\xc3\xa6r indtil de sene 1920'ere, hvorefter udviklingen blev bremset._NEWLINE_Muirfield er en af de golfbaner, som p\xc3\xa5 skift er v\xc3\xa6rt for The Open Championship. Den f\xc3\xb8rste udgave af mesterskabet blev spillet p\xc3\xa5 banen i 1892, og det var den f\xc3\xb8rste turnering nogensinde, som blev afviklet over fire runder, dvs. 72 huller. Banen har lagt gr\xc3\xa6s til mesterskabet 15 gange, senest i 2002 hvor Ernie Els vandt. Andre tidligere vindere p\xc3\xa5 Muirfield inkluderer Nick Faldo (to gange), Tom Watson, Lee Trevino, Jack Nicklaus, Gary Player, Henry Cotton, Alf Perry, Walter Hagen, Harry Vardon og Harold Hilton. Muirfield har ogs\xc3\xa5 v\xc3\xa6ret v\xc3\xa6rt for The Amateur Championship (ti gange), Ryder Cup 1973, Walker Cup 1959 og 1979, Curtis Cup 1952 og 1984 samt mange andre turneringer."